སྟོང་སྐོར་ཕྱུགས་ལས་སློབ་གྲྭར་སོང་རྗེས་རྩོམ་རིག་གི་དཔེ་ཆར་བལྟས་ན་རང་གི་སློབ་སྦྱོང་ལ་གནོད་པར་དོགས་ནས་ལྟ་མཚམས་བཞག་ནའང་།སློབ་གྲྭའི་རྒྱང་སྒྲོག་ཁང་ལ་རྩོམ་ཐུང་རེ་བྲིས་ཏེ་སྒྲོག་ཏུ་བཅུག་པར་མ་ཟད།ཕྱུགས་ནད་ཀྱི་མཆེད་ཁུངསཞེས་ཚན་རིག་རྩད་ཞིབ་སྐོར་གྱི་དཔྱད་རྩོམ་ཡང་བྲིས་མྱོང་།ལས་ཡག་པ་ཞིག་ལ་མཚོ་སྔོན་མི་རིགས་སློབ་གྲྭ་ཆེན་མོ་རུ་བདག་རྩོམ་རིག་ལ་ཧ་ཅང་མཁས་པའི་དགེ་རྒན་འགའ་དང་འཕྲད་བྱུང་།དེ་ནས་དགེ་རྒན་དམ་པ་རྣམས་ལ་བསྟེན་ནས་རྩོམ་རིག་ཕོ་བྲང་གི་སྒོ་ཐེམ་སྟེང་རྐང་ཡས་སྤོས་ཙ་ན།དགེ་རྒན་རྣམས་ཀྱིས་ཁྱོད་རྩོམ་རིག་གི་འཆར་སྒོ་མཆོག་ཏུ་ཡངས་པ་དང་།ཁྱད་པར་དུ་སྒྲུང་གཏམ་གྱི་མི་སྣ་དང་ཁོར་ཡུག་བློ་ཡིས་བསྐྱེད་པར་ལྷན་སྐྱེས་ཀྱི་ཁྱད་ཆོས་ཤིག་ལྡན་འདུག་ཅེས་སྤོབས་པ་བསྩལ་ཅིང་སྐུལ་མ་བཏང་བ་ན།བདག་གིས་འཁྲབ་ཚན་གཅིག་ཅན་གྱི་གཏམ་བརྗོད་ཟློས་གར་ཞིག་བྲིས་ཏེ་སློབ་གྲྭ་ནས་འཁྲབ་སྟོན་བྱས་པ་ན་དགེ་སློབ་རྣམས་ཀྱི་དགའ་བསུ་ཚད་མེད་ཐོབ་པར་མ་ཟད།རང་གིས་རང་ལ་ཡིད་ཆེས་བསྐྱེད་དེ་རྩོམ་རིག་ཐད་ཀྱི་དཔྱད་རྩོམ་འགའ་ཡང་སྤེལ་བ་ཡིན།